ŠIAULIŲ MIESTO SAVIVALDYBĖS TARYBA

SPRENDIMAS

DĖL ASMENS GEBĖJIMO PASIRŪPINTI SAVIMI IR PRIIMTI KASDIENIUS SPRENDIMUS IŠVADOS RENGIMO IR KAINOS PATVIRTINIMO

2016 m. gruodžio 1 d. Nr. T-402

Šiauliai

Vadovaudamasi Lietuvos Respublikos civilinio proceso kodekso 465 straipsniu, Lietuvos Respublikos vietos savivaldos įstatymo 16 straipsnio 2 dalies 37 punktu ir 4 dalimi, Asmens gebėjimo pasirūpinti savimi ir priimti kasdienius sprendimus nustatymo tvarkos aprašo, patvirtinto Lietuvos Respublikos socialinės apsaugos ir darbo ministro 2015 m. gruodžio 10 d. įsakymu Nr. A1-742 „Dėl Asmens gebėjimo pasirūpinti savimi ir priimti kasdienius sprendimus nustatymo tvarkos aprašo patvirtinimo“, 3 punktu Šiaulių miesto savivaldybės taryba nusprendžia:

1. Pavesti viešosioms įstaigoms – Dainų pirminės sveikatos priežiūros centrui, Šiaulių centro poliklinikai, Šiaulių ilgalaikio gydymo ir geriatrijos centrui ir biudžetinėms įstaigoms – Šiaulių miesto savivaldybės socialinių paslaugų centrui, Šiaulių miesto savivaldybės globos namams (toliau – Įstaigos) – vertinti ir rengti išvadas apie asmens galimybes pasirūpinti savimi ir priimti kasdienius sprendimus savarankiškai ar naudojantis pagalba konkrečioje srityje (toliau – Išvada).

2. Įpareigoti Įstaigų vadovus paskirti socialinį darbuotoją (-jus), atitinkančius Lietuvos Respublikos socialinės apsaugos ir darbo ministro 2015 m. gruodžio 10 d. įsakymu Nr. A1-742 patvirtinto Asmens gebėjimo pasirūpinti savimi ir priimti kasdienius sprendimus nustatymo tvarkos aprašo 3 punkte nustatytus kriterijus, kurie teisės aktų nustatyta tvarka vertins ir rengs Išvadas.

3. Patvirtinti Išvados rengimo kainą – 17,96 Eur.

4. Nustatyti, kad:

4.1. šis sprendimas įsigalioja nuo 2017 m. sausio 1 d.

4.2. šio sprendimo 3 punktas galioja iki 2017 m. gruodžio 31 d.;

4.3. šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Artūras Visockas